Indoneesias toimus 17. augustil tähistatava iseseisvuspäeva ajal sündmus, mis on praeguseks pälvinud rahvusvahelist tähelepanu ja kriitikat.

Nimelt korraldas Probolinggo linna üks lasteaed rongkäigu, mille ajal olid tütarlapsed riietatud musta värvi ja nägu katvasse riietusse ning käes olid neil mängurelvad. Paljudele meenutas selline rongkäik pigem mingit äärmusrühmituse ISIS rongkäiku, vahendasid Times ja Independent.

Video ja fotod sellest üritusest hakkasid ka kiiresti sotsiaalmeedias levima.

Indoneesia näol on tegu võrdlemisi mõõduka moslemiriigiga, mis on ka ise korduvalt islamiäärmuslaste korraldatud terrorirünnakute tõttu kannatanud. Seetõttu tabas Kartika lasteaia üritust kriitika nii kodumaal kui ka rahvusvahelisel tasandil.

Lasteaia direktor hiljem vabandas ja selgitas, et iseseisvuspäeva puhul korraldatud rongkäigul kasutati kulude kokkuhoiu varasematest üritustest pärit riietust ning mingit poliitilist sõnumit sellel ei olnud.

"Meil ei ole kunagi kavas õpetada oma lastele vägivalda," lisas ta.

Skandaalile andis hoogu juurde ka asjaolu, et kohalik politsei ei keskendunud mitte lasteaia vastuolulisele üritusele, vaid hakkas hoopis otsima inimest, kes rongkäigust video sotsiaalmeediasse postitas.

Probolinggo politseijuhi Alfian Nurrizali sõnul otsitakse seda inimest taga kahtlustatuna vaenuõhutamises. "Olge kannatlikud. Me leiame üles selle postitaja ja kutsume ta selgituste andmiseks politseijaoskonda."

Politseijuht selgitas, et lasteaia plaani kohaselt pidid lapsed kujutama kuninga ja kuninganna ihukaitsjaid. Rongkäigus olid olnud ka kuningas, kuninganna ja neid sõidutav mängutõld. "Ta ei postitanud kogu videot. On väiteid, et seda videot on teadlikult mingi eesmärgi nimel monteeritud," rõhutas politseijuht.